ওম পুৰী

**ওম প্ৰকাশ পুৰী** (); ১৮ অক্টোবৰ ১৯৫০ – ৬ জানুৱাৰী ২০১৭) আছিল এজন ভাৰতীয় অভিনেতা যিয়ে মূলসুঁতিৰ বাণিজ্যিক হিন্দী ছবিৰ লগতে উৰ্দু, মালয়ালম, বাংলা, কানাড়া, ইংৰাজী, পাঞ্জাবী, গুজৰাটী, তেলেগু, আৰু মাৰাঠী ছবিৰ লগতে স্বতন্ত্ৰ আৰু কলাত্মক ছবিত অভিনয় কৰিছিল আৰু কেইবাখনো আন্তঃৰাষ্ট্ৰীয় চিনেমাতো অভিনয় কৰিছিল। তেওঁক বিশ্ব চিনেমাৰ অন্যতম শ্ৰেষ্ঠ অভিনেতা হিচাপে বহুলভাৱে গণ্য কৰা হয়। তেওঁ ১৯৯০ চনত শ্ৰেষ্ঠ অভিনেতাৰ দুটা ৰাষ্ট্ৰীয় চলচ্চিত্ৰ বঁটা, দুটা ফিল্মফেয়াৰ বঁটা আৰু ভাৰতৰ চতুৰ্থ সৰ্বোচ্চ অসামৰিক বঁটা পদ্মশ্ৰী বঁটা লাভ কৰে। ২০০৪ চনত তেওঁক অৰ্ডাৰ অৱ দ্য ব্ৰিটিছ এম্পায়াৰৰ সন্মানীয় অফিচাৰ হিচাপে নিযুক্তি দিয়া হয়।

আক্ৰোশ (১৯৮০), আৰোহন (১৯৮২), অৰ্ধ সত্য (১৯৮৩),ডিস্কো ডান্সাৰ (১৯৮২) আদি ছবিত লেখক সমৰ্থিত চৰিত্ৰ, টেলিভিছন ছবি যেনে সদ্গতি (১৯৮১) আৰু তমস (১৯৮৭), জানে ভি দো ইয়াৰো (১৯৮৩), চাচি ৪২০ (১৯৯৭), হেৰা ফেৰী (২০০০), চুপ চুপ কে (২০০৬) আৰু ঢোল (২০০৭)ত লঘু হৃদয়ৰ চৰিত্ৰ আৰু তেওঁৰ সমগ্ৰ কেৰিয়াৰৰ কেইবাখনো মূলসুঁতিৰ বাণিজ্যিক ছবিৰ বাবে তেওঁ বেছিকৈ পৰিচিত। পৰিচালক শ্যাম বেনেগাল আৰু গোবিন্দ নিহালানীৰ সৈতে তেওঁ বিভিন্ন সহযোগিতামূলক কাম কৰি‍ছিল। পুৰীয়ে আমেৰিকা, পাকিস্তান আৰু ব্ৰিটেইনতো অভাৰতীয় প্ৰডাকচনত অভিনয় কৰিছিল। ১৯৯০ চনত তেওঁ মাই ছন দ্য ফেনেটিক (১৯৯৭) আৰু কমেডী নাটক ইষ্ট ইজ ইষ্ট (১৯৯৯) ছবিত অভিনয় কৰে, তেখেতে মুখ্য চৰিত্ৰত শ্ৰেষ্ঠ অভিনেতাৰ বাবে বাফটা বঁটাৰ বাবে মনোনয়ন লাভ কৰে।
## প্ৰাৰম্ভিক জীৱন
ওম পুৰীৰ জন্ম হৈছিল হাৰিয়ানাৰ আম্বালাত। তেওঁৰ পিতৃ টেক চান্দ পুৰীয়ে ৰেলৱে আৰু ভাৰতীয় সেনাবাহিনীত কাম কৰিছিল। পুৰীৰ পিতৃ-মাতৃয়ে কোনো জন্মৰ প্ৰমাণ পত্ৰ পোৱা নাছিল আৰু কোনো তথ্য নাছিল, সেয়ে তেওঁৰ জন্ম তাৰিখৰ বিষয়ে পৰিয়াল নিশ্চিত নাছিল। কিন্তু মাকে তেওঁক হিন্দু উৎসৱ দশেৰাৰ দুদিন পাছত জন্ম হোৱা বুলি কৈছিল৷ যেতিয়া তেওঁ স্কুলীয়া শিক্ষা আৰম্ভ কৰিছিল, তেতিয়া তেওঁৰ খুড়াকে ১৯৫০ চনৰ ৯ মাৰ্চ তাৰিখটোকে‍ তেওঁৰ "অফিচিয়েল" জন্মদিন হিচাপে বাছি লৈছিল। অৱশ্যে প্ৰাপ্তবয়স্ক হোৱাৰ পাছত তেওঁ যেতিয়া মুম্বাইলৈ গুচি আহিছিল, পুৰীয়ে ১৯৫০ চনত দশেৰা কেতিয়া উদযাপন কৰা হৈছিল সেয়া বিচাৰি উলিয়াইছিল আৰু ১৮ অক্টোবৰ তেওঁৰ জন্ম তাৰিখ হিচাপে নিৰ্ধাৰণ কৰিছিল।

পুৰী আহিছিল এক সামাজিকভাৱে অৱহেলিত পৃষ্ঠভূমিৰ পৰা। যেতিয়া তেওঁৰ বয়স ছবছৰ আছিল, চিমেণ্ট চুৰিৰ অভিযোগত তেওঁৰ ৰেলৱে কৰ্মচাৰী পিতৃক কাৰাগাৰত থোৱা হৈছিল। ইয়াৰ ফলত তেওঁলোকৰ পৰিয়ালটো গৃহহীন হৈ পৰিল। জীৱন নিৰ্বাহৰ বাবে পুৰীৰ ভাতৃ বেদ প্ৰকাশ পুৰীয়ে কুলি (ৰেলৱে পৰ্টাৰ) আৰু পুৰীয়ে স্থানীয় চাহৰ দোকানত কাম কৰিছিল আৰু পৰিয়ালৰ পোহপাল দিবলৈ ওচৰৰ ৰেলপথৰ পৰা কয়লা সংগ্ৰহ কৰিছিল। পাছলৈ তেওঁ আৰু তেওঁৰ ভাতৃৰ সন্তানসকলক শান্তি নামৰ এগৰাকী দাসীয়ে ডাঙৰ-দীঘল কৰে।

কাম কৰি থকাৰ মাজতেই পুৰীয়ে পঢ়া-শুনা চলাই নিছিল৷ প্ৰাথমিক শিক্ষাৰ পাছত তেওঁ দিল্লীৰ নেচনেল স্কুল অৱ ড্ৰামাত যোগদান কৰি নাট্য অভিনয় অধ্যয়ন কৰে। দীৰ্ঘদিনীয়া বন্ধু আৰু এন এছ ডিৰ এজন সহপাঠী নাছিৰুদ্দিন শ্বাহে তেওঁক অনুসৰণ কৰি পুৰীক পুনা (বৰ্তমানৰ পুনে)ৰ ভাৰতীয় চলচ্চিত্ৰ আৰু টেলিভিছন প্ৰতিষ্ঠানলৈ যাবলৈ উৎসাহিত কৰে। পাছত দ্য টাইমছ অৱ ইণ্ডিয়াৰ সৈতে হোৱা এক সাক্ষাৎকাৰত পুৰীয়ে কৈছিল যে তেওঁৰ পৰিয়ালটো ইমানেই দুখীয়া আছিল যে এফ টি আই আইত যোগদান কৰাৰ সময়ত তেওঁৰ হাতত পিন্ধিবলৈ এটা ভাল কামিজো নাছিল। শ্বাহৰ মতে, পুৰী এফ টি আই আইৰ শিক্ষাত হতাশ হৈ পৰিছিল আৰু তেওঁ যেতিয়া সুপৰিচিত হৈছিল - তেওঁ টিউচন মাচুল দিব পৰা নাছিল,  তেতিয়া প্ৰতিষ্ঠানটোৱে তেওঁক ২৮০ টকা মাচুল ঋণ দিবলৈ কৈছিল যিটো পুৰীয়ে তেওঁলোকৰ ওপৰত হোৱা "ইম্পিছ থ্ৰিল"ৰ বাবে দিবলৈ অস্বীকাৰ কৰিছিল।

## কেৰিয়াৰ
পুৰীৰ প্ৰথমখন ছবি আছিল চোৰ চোৰ চুপ জা নামৰ শিশু চলচ্চিত্ৰ। এই সময়ছোৱাত জীৱন-নিৰ্বাহৰ বাবে তেওঁ অভিনেতা ষ্টুডিঅ'ত কাম কৰিছিল য'ত ভৱিষ্যতৰ অভিনেতা যেনে গুলচন গ্ৰভাৰ আৰু অনিল কাপুৰ তেওঁৰ ছাত্ৰ আছিল।

ইয়াৰ পাছত পুৰীয়ে বহুতো ভাৰতীয় ছবিত কাম কৰাৰ লগতে যুক্তৰাজ্য আৰু আমেৰিকাত নিৰ্মিত বহুতো ছবিত কাম কৰে।

১৯৭৬ চনত বিজয় টেণ্ডুলকাৰৰ একে নামৰ মাৰাঠী নাটকৰ আধাৰত নিৰ্মিত মাৰাঠী ছবি ঘাশীৰাম কোটৱালৰ যোগেদি‍ পুৰীৰ মূলসুঁতিৰ চলচ্চিত্ৰ ধাৰাত অভিষেক ঘটে। ইয়াৰ পৰিচালনা কৰিছিল কে হৰিহৰণ আৰু মণি কৌলে এফ টি আই আইৰ ১৬ জন স্নাতক ডিগ্ৰীধাৰীৰ সহযোগত। তেওঁ দাবী কৰিছে যে তেওঁৰ শ্ৰেষ্ঠ কামৰ বাবে তেওঁক "বাদাম" দিয়া হৈছিল। অমৰীশ পুৰী, নাছিৰুদ্দিন শ্বাহ, শ্বাবানা আজমী আৰু স্মিতা পাটিলৰ লগতে‍ তেতিয়াৰ আৰ্ট ফিল্ম যেনে ভৱানী ভৱৈ (১৯৮০), সদগতি (১৯৮১), অৰ্ধ সত্য (১৯৮২), মিৰ্চ মচলা (১৯৮৬) আৰু ধাৰাৱী (১৯৯২)ত অভিনয় কৰা মূল অভিনেতাসকলৰ ভিতৰত তেৱোঁ আছিল।

তেওঁ বহুতো অগতানুগতিক চৰিত্ৰত অভিনয় কৰাৰ বাবে সমালোচকৰ প্ৰশংসা লাভ কৰে যেনে আক্ৰোশ (১৯৮০)ত এজন বলি হোৱা জনজাতীয়ৰ চৰিত্ৰত; ডিস্কো ডান্সাৰ (১৯৮২)ত জিমিৰ মেনেজাৰ; অৰ্ধ সত্যৰ এজন আৰক্ষী পৰিদৰ্শক (১৯৮২), যাৰ বাবে তেওঁ শ্ৰেষ্ঠ অভিনেতাৰ ৰাষ্ট্ৰীয় চলচ্চিত্ৰ বঁটা লাভ কৰে; ছিপিয়ান (১৯৮৪)ত এজন নম্ৰ স্বামী, জামানাত বিনোদৰ খুড়াক, মাচিছৰ শিখ উগ্ৰপন্থী কোষ এটাৰ নেতা (১৯৯৬); ১৯৯৭ চনত বাণিজ্যিক ছবি গুপ্তত পুনৰ এজন কঠোৰ পুলিচ হিচাপে; আৰু ধূপ (২০০৩)ত এজন শ্বহীদ সৈনিকৰ সাহসী পিতৃ হিচাপে।

১৯৯৯ চনত পুৰীয়ে কানাড়া ছবি এ.কে. ৪৭ চনত চহৰখনক অন্ধকাৰ জগতৰ পৰা সুৰক্ষিত কৰি ৰাখিবলৈ চেষ্টা কৰা এজন কঠোৰ আৰক্ষী বিষয়া হিচাপে ভূমুকি মাৰে — এই ছবিখনে ব্যৱসায়িকভাৱে এক বৃহৎ সাফল্য লাভ কৰিছিল৷ ছবিখনত পুৰীৰ অভিনয় স্মৰণীয়। কানাড়া সংলাপৰ বাবে তেওঁ নিজৰ কণ্ঠস্বৰ আগবঢ়াইছিল। সেই বছৰতে তেওঁ ব্ৰিটি কমেডী-ড্ৰামা ছবি ইষ্ট ইজ ইষ্টত অভিনয় কৰে, য'ত তেওঁ উত্তৰ ইংলেণ্ডত প্ৰথম প্ৰজন্মৰ পাকিস্তানী অনুপ্ৰৱেশকাৰীৰ চৰিত্ৰত অভিনয় কৰিছিল, তেওঁ ছবিখনত পশ্চিমীয়া সন্তানৰ সৈতে মিলিবলৈ বহুত বেছি সংগ্ৰাম কৰিছিল।

পুৰীৰ বহু প্ৰশংসিত ছবি গান্ধী (১৯৮২, ৰিচাৰ্ড এটেনব'ৰ'ৰ পৰিচালনা)। নব্বৈৰ দশকৰ মাজভাগত তেওঁ মূলসুঁতিৰ হিন্দী চিনেমাৰ চৰিত্ৰত অভিনয় কৰিবলৈ বৈচিত্ৰ্যতা আনে, য’ত তেওঁৰ চৰিত্ৰসমূহ চলচ্চিত্ৰ সমালোচকতকৈ দৰ্শকৰ প্ৰতি দৃষ্টি ৰাখি‍ সৃষ্টি কৰা হৈছিল৷ মাই ছন দ্য ফেনেটিক (১৯৯৭), ইষ্ট ইজ ইষ্ট (১৯৯৯) আৰু দ্য পেৰ'ল অফিচাৰ (২০০১) আদি বহুতো ব্ৰিটিছ ছবিত অভিনয় কৰি তেওঁ আন্তঃৰাষ্ট্ৰীয় পৰ্যায়ত পৰিচিত হয়। তেওঁ হলিউডৰ ছবিসমূহত অভিনয় কৰিছিল য'ত চিটি অৱ জয় (১৯৯২)ত পেট্ৰিক শ্বৱেজৰ বিপৰীতে; উলফ (১৯৯৪)ত জেক নিকোলছনৰ সৈতে; আৰু ভেল কিলমাৰৰ বিপৰীতে দ্য গোষ্ট এণ্ড দ্য ডাৰ্কনেছ (১৯৯৬)ত অভিনয় কৰিছিল৷ ২০০৭ চনত তেওঁ টম হেংকছ আৰু জুলিয়া ৰবাৰ্টছে অভিনয় কৰা চাৰ্লি উইলছনৰ যুদ্ধত জেনেৰেল জিয়া-উল-হকৰ চৰিত্ৰত অভিনয় কৰে।

কক্কাজী কাহেন (১৯৮৮) (সাধাৰণ অৰ্থ "খুড়াই কয়")ৰ দৰে হিন্দী টেলিভিছন ধাৰাবাহিকত ৰাজনীতিবিদৰ পেৰ'ডি হিচাপে পৰিগণিত হোৱা পান চোবাই থকা 'কক্কাজী' আৰু নায়কৰ ভৰি চুই ভাল পোৱা মিষ্টাৰ যোগী (১৯৮৯)ৰ দৰে বিনয়ী 'সূত্ৰধাৰ' হিচাপে কাম কৰিছে। এই ধাৰাবাহিক দুখনে কমেডিয়ান হিচাপে ওম পুৰীৰ বহুমুখী ক্ষমতাক চিনাক্ত কৰিছিল। একে নামৰ হিন্দী উপন্যাসৰ আধাৰত নিৰ্মিত গোবিন্দ নিহালানীৰ টেলিভিছন ছবি তমস (১৯৮৮)ত কৰা অভিনয়ৰ বাবে তেওঁ সমালোচকৰ প্ৰশংসা লাভ কৰে। তেওঁ জানে ভি দো ইয়াৰোৰ দৰে হিন্দী ছবিত কমিক চৰিত্ৰত অভিনয় কৰিছিল যিয়ে পদ্ধতিৰ মৰ্যাদা লাভ কৰিছিল, তাৰ পাছত চাচি ৪২০ (১৯৯৭), হেৰা ফেৰী (২০০০), চোৰ মাচায়ে শ্বোৰ (২০০২), দীৱানে হুৱে পাগল, চুপ চুপ কে, কিছমেট কানেকচন আৰু মালামাল উইকলি (২০০৬) আৰু অ' মাই গড আদি‍। প্ৰিয়দৰ্শন আৰু কমল হাছানৰ পৰিচালনাত নিৰ্মিত ছবিত তেওঁ নিয়মীয়াকৈ আছিল।

বাণিজ্যিক হিন্দী ছবিত তেওঁৰ উল্লেখযোগ্য ভূমিকাসমূহৰ ভিতৰত আছিল দ্ৰোহকাল, ইন কাষ্টডি, নৰসিংহ, ঘায়েল, মৃত্যুদণ্ড, আস্থা, হে ৰাম, প্যাৰ তোহ হোনা হি থা, ফাৰ্জ, গদৰ, লক্ষ্য, দেৱ (২০০৪), ৰং দে বসন্তি, যুৱ, সিং ইজ কিং, মেৰে বাপ পেহলে আপ, বিলু, কিয়ুংকি, লাক্ষ্য, দবাং, ভাজী ইন প্ৰব্লেম, খাপ, বজৰংগী ভাইজান, ঘায়েল এগেইন আদি৷ পুৰীক ৰ’ড টু সংগম (২০০৯) ছবিখনত মহম্মদ আলী কছুৰীৰ চৰিত্ৰত দেখা গৈছিল। ২০১০ চনত তেওঁ দ্য হেংমেনত অভিনয় কৰে। ২০১১ চনত তেওঁ ভাৰতীয় একচন ছবি ডন ২ ত অভিনয় কৰিছিল।

২০০৪ চনৰ পৰা ২০০৫ চনৰ ভিতৰত চ’নী চেনেলত প্ৰচাৰিত হোৱা দ্বিতীয় ছিজনৰ ধাৰাবাহিক আহাতৰ কিছু খণ্ডত তেওঁ কাম কৰিছিল৷ টেলিভিছনৰ আন উল্লেখযোগ্য অভিনয়ৰ ভিতৰত আছিল ভাৰত এক খোজ, যাত্ৰা, মিষ্টাৰ যোগী, কাকাজী কহিন, ছি হকছ, অন্তৰাল আৰু সাৱধান ইণ্ডিয়াৰ দ্বিতীয় ছিজন।

২০১৪ চনত তেওঁ হেলেন মিৰেনৰ বিপৰীতে কমেডী-নাটক দ্য হাণ্ড্ৰেড-ফুট জাৰ্নিত অভিনয় কৰে। ২০১৭ চনৰ জানুৱাৰী মাহত তেওঁৰ মৃত্যুৰ সময়ত তেওঁ মাৰাঠী ছবি *১৫ আগষ্ট ভগিলে ২৬ জানুৱাৰী*ৰ কাম কৰি আছিল।

তেওঁৰ মৃত্যুৰ পিছত মুক্তি পোৱা কেইবাখনো সম্পূৰ্ণ ছবিৰ ভিতৰত আছে ভাইচৰয় হাউচ আৰু টিউবলাইট আদি‍।

## ব্যক্তিগত জীৱন
১৯৯১ চনত পুৰীয়ে অভিনেতা অনু কাপুৰৰ ভগ্নী পৰিচালক/লেখিকা সীমা কাপুৰৰ সৈতে বিবাহপাশত আৱদ্ধ হয় যদিও আঠ মাহৰ পাছত তেওঁলোকৰ বৈবাহিক জীৱনৰ অন্ত পৰে।

১৯৯৩ চনত তেওঁ সাংবাদিক নন্দিতা পুৰীৰ সৈতে বিবাহপাশত আৱদ্ধ হয় আৰু তেওঁলোকৰ এটি পুত্ৰ সন্তান জন্ম হয়। ২০০৯ চনত নন্দিতাই স্বামীৰ জীৱনী *আনলাইকলি হিৰো: দ্য ষ্ট’ৰী অৱ ওম পুৰী* লিখিছিল৷ কিতাপখন প্ৰকাশৰ লগে লগে পুৰীয়ে তেওঁৰ পূৰ্বৰ সম্পৰ্কৰ স্পষ্ট বিৱৰণ অন্তৰ্ভুক্ত কৰাত তেওঁৰ ক্ষোভৰ কথা ব্যক্ত কৰে‍। ২০১৩ চনত নন্দিতাই তেওঁৰ বিৰুদ্ধে ঘৰুৱা হিংসাৰ অভিযোগ দাখিল কৰে আৰু ইয়াৰ কিছু সময়ৰ পাছতে দুয়োজনে ন্যায়িক পৃথকীকৰণৰ পথ বাছি লয়।

তেওঁৰ দ্বিতীয় পত্নীয়ে প্ৰকাশ কৰিছিল যে তেওঁলোকৰ এখন "ধৰ্মনিৰপেক্ষ ঘৰ" আছিল, কিন্তু "যদিও ওম আচাৰ-অনুষ্ঠানিক নহয়, তেওঁ আনৰ তেনেকুৱা হোৱাত আপত্তি নকৰিছিল"। তেওঁ "আধ্যাত্মিক পঠনত সান্ত্বনা" লাভ কৰিছিল, বিশেষকৈ আধ্যাত্মিক শিক্ষক একনাথ ইশ্বৰনৰ লেখাত, যাৰ বহু কিতাপ তেওঁ বন্ধু-বান্ধৱীৰ সৈতে সলনা-সলনি‍ কৰিছিল। পুৰীয়ে ৰাজনীতিক গুৰুত্বসহকাৰে লোৱা নাছিল, আৰু প্ৰায়ে ৰন্ধা-বঢ়া বা বাগিচাৰ কাম কৰি আনন্দ পাইছিল। ২০১২ চনত ৰাজ্যসভা টিভিৰ সৈতে হোৱা এক সাক্ষাৎকাৰত ওম পুৰীয়ে কৃষি আৰু ৰন্ধন প্ৰণালীৰ প্ৰতি থকা আগ্ৰহৰ বিষয়ে উল্লেখ কৰিছিল আৰু দাল ৰুটি নামৰ এখন ধাবা খোলাৰ সপোন আছে বুলি অৱগত কৰি‍ছিল।

### বিতৰ্ক
২০১১ চনত আন্না হাজাৰে আৰম্ভ কৰা ভাৰতীয় দুৰ্নীতি বিৰোধী আন্দোলনৰ সময়ত পুৰীয়ে ৰাজনৈতিক শ্ৰেণীটোক লক্ষ্য কৰি আনপঢ় (অৰ্থ অশিক্ষিত), নালায়ক (অৰ্থ অযোগ্য), আৰু ‘গৱাৰ’ (পিছপৰা আৰু নিৰক্ষৰক বুজাবলৈ ব্যৱহাৰ কৰা শব্দ) লগতে দুৰ্নীতিগ্ৰস্ত শব্দ ব্যৱহাৰ কৰি ৰাজনৈতিক শ্ৰেণীটোক লক্ষ্য কৰি লৈছিল। পুৰীৰ বিৰুদ্ধে বিশেষাধিকাৰ জাননী প্ৰেৰণ কৰা লোকসভা আৰু ৰাজ্যসভা উভয় সংসদৰ সদস্যই পুৰীৰ এই মন্তব্য ভাল নাপালে৷ তাৰ পাছত তেওঁ নিজৰ মন্তব্যৰ বাবে ক্ষমা বিচাৰিছিল আৰু কৈছিল যে সে‍ই মুহূৰ্তত তেওঁ আৱেগিক হোৱাৰ বাবেই সে‍ই মন্তব্য ওলাইছিল।

২০১৬ চনৰ অক্টোবৰ মাহত পুৰী এটা নিউজ চেনেলত উৰি আক্ৰমণৰ পাছত এজন হিন্দী চলচ্চিত্ৰ নিৰ্মাতাই পাকিস্তানী অভিনেতাৰ ওপৰত নিষেধাজ্ঞা আৰোপ কৰা সন্দৰ্ভত বিতৰ্কৰ কৰাৰ বাবে উপস্থিত হৈছিল। বিতৰ্কৰ সময়ত তেওঁ ভাৰতীয় জোৱানক লৈ অপমানজনক মন্তব্য কৰিছিল যাৰ ফলত ছ’চিয়েল মিডিয়াত তীব্ৰ সমালোচনাৰ সন্মুখীন হৈছিল। কিন্তু পাছত পুৰীয়ে তেওঁৰ মন্তব্যৰ বাবে ক্ষমা বিচাৰিলে।

## মৃত্যু
২০১৭ চনৰ ৬ জানুৱাৰীত মুম্বাইৰ আন্ধেৰীত থকা বাসগৃহত হৃদক্ৰিয়া বন্ধ হৈ ৬৬ বছৰ বয়সত পুৰীৰ মৃত্যু হয়। বিশ্ব চিনেমালৈ‍ আগ বঢে়াৱা অৱদানৰ বাবে তেওঁক ৮৯ সংখ্যক একাডেমী বঁটা প্ৰদানৰ স্মৃতি শাখাত সন্মানিত কৰা হয়।

## ফিল্মগ্ৰাফী
### চলচ্চিত্ৰ

## Television

## বঁটা আৰু মনোনয়ন
### অসামৰিক বঁটা
* ১৯৯০: **[[পদ্মশ্ৰী]]** – ভাৰতৰ চতুৰ্থ সৰ্বোচ্চ অসামৰিক বঁটা।
### চলচ্চিত্ৰ বঁটা

## তথ্যসূত্ৰ

শ্ৰেণী:ভাৰতীয় চলচ্চিত্ৰ অভিনেতা
শ্ৰেণী:মৃত ব্যক্তি
শ্ৰেণী:শ্ৰেষ্ঠ অভিনেতাৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ প্ৰাক্তন শিক্ষাৰ্থী
শ্ৰেণী:ফিল্মফেয়াৰ বঁটা বিজয়ী
শ্ৰেণী:ভাৰতীয় টেলিভিছন অভিনেতা
শ্ৰেণী:বঙালী চলচ্চিত্ৰৰ অভিনেতা
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:কন্নড় চলচ্চিত্ৰৰ অভিনেতা
শ্ৰেণী:মালায়লম চলচ্চিত্ৰৰ অভিনেতা
শ্ৰেণী:তেলেগু চলচ্চিত্ৰৰ অভিনেতা
শ্ৰেণী:ৰাষ্ট্ৰীয় নাট্য বিদ্যালয়ৰ প্ৰাক্তন শিক্ষাৰ্থী